Sitten Jeesus nousi vuorelle.
Hän käski luokseen ne, jotka hän oli valinnut, -
ja he lähtivät hänen mukaansa.
Nämä kaksitoista Jeesus kutsui olemaan kanssaan -
lähettääkseen heidät saarnaamaan ja -
valtuuttaakseen heidät karkottamaan saastaisia henkiä: -
Simon, jolle hän antoi nimen Pietari, -
Jaakob Sebedeuksen poika ja tämän veli Johannes,
joille hän antoi nimen Boanerges ― se merkitsee: ukkosenjylinän pojat ―
sekä Andreas, Filippus ja Bartolomeus, -
Matteus, Tuomas ja Jaakob Alfeuksen poika, -
Taddeus, Simon Kananeus -
ja Juudas Iskariot, sama joka kavalsi hänet.
Jeesus palasi sitten kotiin, ja kansaa kerääntyi taas niin paljon, -
etteivät hän ja opetuslapset edes päässeet syömään.
Kun Jeesuksen omaiset kuulivat kaikesta tästä, -
he lähtivät sinne ottaakseen hänet huostaansa, -
sillä he luulivat, että hän oli poissa tolaltaan.
Mutta lainopettajat, joita oli tullut Jerusalemista, sanoivat:
"Hänessä on Belsebul, -
itsensä pääpaholaisen voimin hän pahoja henkiä karkottaa."
Silloin Jeesus kutsui heidät luokseen ja puhui heille vertauksin: -
"Miten Saatana voi ajaa ulos Saatanan?
Jos valtakunta jakautuu ja taistelee itseään vastaan, se ei voi kestää, -
eikä myöskään perhe kestä, jos sitä repivät riidat.
Ja jos Saatana nousee itseään vastaan, se ei voi kestää, -
vaan sen loppu on tullut.
Eihän kukaan voi tunkeutua väkevän miehen taloon ja -
ryöstää hänen tavaroitaan, ellei ensin sido häntä.
Vasta sitten hän voi ryöstää talon ja tavarat.
Totisesti: Kaikki tullaan antamaan ihmisille anteeksi, -
kaikki synnit ja herjaukset, miten he sitten herjaavatkin.
Mutta jos joku herjaa Pyhää Henkeä, hän ei saa ikinä anteeksi -
vaan on syypää ikuiseen syntiin."
He näet olivat sanoneet, että Jeesuksessa oli saastainen henki.
Jeesuksen äiti ja veljet olivat saapuneet paikalle.
He jäivät ulos seisomaan ja lähettivät hakemaan häntä.
Hänen ympärillään istui paljon ihmisiä, ja hänelle tuotiin sana: -
"Äitisi ja veljesi ovat tuolla ulkona ja kysyvät sinua."
Mutta Jeesus vastasi heille: "Kuka on äitini? Ketkä ovat veljiäni?"
Hän katsoi ihmisiin, joita istui joka puolella hänen ympärillään, ja sanoi:
"Tässä ovat minun äitini ja veljeni.
Se, joka tekee Jumalan tahdon, -
on minun veljeni ja sisareni ja äitini."